Kasíno (Konstanca)

Charakteristika a dejiny

Prvá budova kasína stála na nábreží Čierneho mora v Konstanci už v roku 1880. Toto kasíno bolo celé postavené z dreva a stálo niekoľko sto metrov od dnešnej budovy. Bolo známe najmä pre plesy, ktoré sa tam konali v letných mesiacoch. Okrem tanečnej sály sa v budove kasína nachádzali čitáreň, samotná hračska miestnosť a terasa s výhľadom na more. V budove sa konali aj divadelné vystúpenia a šachové turnaje. Toto kasíno bolo v roku 1891 takmer kompletne zničené v dôsledku silnej búrky.
Druhá budova kasína stála už na mieste dnešnej budovy a bola postavená v roku 1893. Bola tiež zhotovená z dreva a mala tie isté časti ako prvé kasíno. Predovšetkým terasa s výhľadom na more lákala veľké množstvo návštevníkov a z kasína sa stala začiatkom 20. storočia najvyhľadávanejšia turistická atrakcia v meste, čo bolo využité ako príležitosť na postavenie novej budovy.
Kontrakt na stavbu budovy získal v roku 1903 rumunský architekt francúzského pôvodu žijúci v Konstanci Daniel Renard. Stavba v secesnom slohu sa začala v roku 1904. Počas stavby dochádzalo k mnohým neplánovaným zmenám v dôsledku položenia základov budovy, ktoré sú v mori. V dôsledku nutnosti dovozu velkého množstva materiálu musela byť dokonca zriadená dočasná železničná trať medzi konstackým prístavom a staveniskom. Stavba bola dokončená v prvej polovici roku 1910 a 15. augusta toho istého roku bola pri príležitosti Dňa námorníctva a za prítomnosti princa Ferdinanda slávnostne otvorená. Stavba vyšla na 1 300 000 rumunských lei.  V budove sa nachádzala luxusná reštaurácia, preto bolo kasíno vyhľadávané predovšetkým príslušníkmi takzvanej vyššej spoločnosti. Hráčska koncesia bola kasínu udelená v marci roku 1911 a budova tak začala fungovať okrem reštaurácie aj ako kasíno. V hernej miestnosti sa nachádzali dva biliardové a sedem herných stolov. V tomto období až do vypuknutia prvej svetovej vojny sa vďaka svojmu umiestneniu, vzhľadu, výzdobe a luxusnému vnútornému vybaveniu stalo kasíno v Konstanci jednou z najznámejších a najvyhľadávanejších budov tohto typu v Európe.
V prvej svetovej vojne fungovalo kasíno ako nemocnica, napriek tomu však bolo bombardované a budova bola vážne poškodená. Po vojne bola reštaurovaná a vrátila sa k svojmu pôvodnému účelu.
Po druhej svetovej vojne v období reálneho socializmu budova fungovala ako reštaurácia. Táto funkcia jej ostala až do roku 2000, kedy bola reštaurácia zatvorená z dôvodu už nevyhovujúceho technického stavu budovy. V priebehu tohto obdobia bola niekoľkokrát renovovaná a v prípade interiéru aj rekonštruovaná, naposledy v roku 1986.
Dnes je budova uzavretá, ale svojím impozantným vzhľadom a umiestnením na nábrežnej promenáde ostáva symbolom a ikonickou stavbou mesta.
V roku 2018 sa budova dostala na zoznam siedmich najohrozenejších pamiatok Európy a prostriedky nutné na opravy boli vyčíslené na 12 miliónov Euro. Rumunská vláda peniaze na renováciu uvoľnila a radnica v Konstanci, ktorá je zodpovedná za budovu už podpísala kontrakt, ktorý prenáša zodpovednosť za rekonštrukciu na Národnú investičnú spoločnosť. Objavujú sa však pochybnosti o konečnej sume, ktorá bude potrebná na reštauráciu, lebo skutočný stav budovy, ktorá je opustená už dlhé roky nie je presne známy.
Budova má pomerne impozantnú zastavanú plochu. Celková plocha dosahuje až 4421 m2, z toho 1523 m2 zaberá prízemie (191 m2 z tejto rozlohy tvoria terasy), 1483 m2 prvé poschodie (239 m2 z tejto rozlohy tvoria terasy) a 1414 m2 je zastavaných v suteréne.